พระราชบัญญัติระเบียบข้าราชการฝ่ายอัยการ (ฉบับที่ 6) พ.ศ. 2519
พระบรมราชโองการ
พระบรมราชโองการ
พระราชบัญญัติ
ระเบียบข้าราชการฝ่ายอัยการ
(ฉบับที่ 6) พ.ศ.2519
 

ภูมิพลอดุลยเดช
ป.ร.
ให้ไว้ ณ วันที่
13 พฤศจิกายน พ.ศ.2519
เป็นปีที่ 31
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯให้ประกาศว่า

โดยที่เป็นการสมควรแก้ไขเพิ่มเติมกฎหมายว่าด้วยระเบียบข้าราชการฝ่ายอัยการ

จึงทรงพระกรุณาโปรดเกล้าฯ ให้ตราพระราชบัญญัติขึ้นไว้
โดยคำแนะนำและยินยอมของสภาที่
ปรึกษาของนายกรัฐมนตรี ทำหน้าที่สภาปฏิรูปการปกครองแผ่นดิน
ดังต่อไปนี้

มาตรา1 พระราชบัญญัตินี้เรียกว่า ` พระราชบัญญัติระเบียบข้าราชการฝ่ายอัยการ
(ฉบับที่ 6) พ.ศ.2519'

มาตรา2
พระราชบัญญัตินี้ให้ใช้บังคับตั้งแต่วันที่ถัดจากวันประกาศในราชกิจจานุเบกษาเป็นต้นไป

มาตรา3 ให้ยกเลิกความใน (จ) ของ (1) ในมาตรา 29
แห่งพระราชบัญญัติระเบียบข้าราชการฝ่ายอัยการ พ.ศ.2503 ซึ่งแก้ไขเพิ่มเติมโดยพระราชบัญญัติระเบียบข้าราชการฝ่ายอัยการ
(ฉบับที่ 3) พ.ศ.2507 และให้ใช้ความต่อไปนี้แทน
`(จ) เมื่อข้าราชการอัยการผู้ใด ก.อ.
ได้สอบสวนพิจารณาเห็นว่าขาดคุณสมบัติตามมาตรา 23 (1) หรือ (11)
หรือขาดจากสมาชิกภาพแห่งเนติบัณฑิตยสภา หรือไปดำรงตำแหน่งการเมืองเว้นแต่กรณีดำรงตำแหน่งสมาชิกสภาปฏิรูปการปกครองแผ่นดิน'

ผู้รับสนองพระบรมราชการโองการ

ธานินทร์ กรัยวิเชียร

นายกรัฐมนตรี

หมายเหตุ:-เหตุผลในการประกาศใช้พระราชบัญญัติฉบับนี้ คือ
โดยที่รัฐธรรมนูญแห่งราชอาณาจักรไทยได้กำหนดให้สภาปฏิรูปการปกครองแผ่นดินมีหน้าที่แก้ไขเพิ่มเติมรัฐธรรมนูญ
เพื่อวางรากฐานการปกครองที่เหมาะสมแก่ภาวะทางการเมือง เศรษฐกิจ และสังคมของประเทศ
และสภาปฏิรูปการปกครองแผ่นดินจะปฏิบัติหน้าที่ดังกล่าวให้เป็นไปตามเจตนารมณ์ของรัฐธรรมนูญได้
สภาปฏิรูปการปกครองแผ่นดินจะต้องประกอบด้วยสมาชิกซึ่งเป็นผู้ทรงคุณวุฒิในสาขาวิชาการ
หรือเป็นผู้มีประสบการณ์ในการประกอบการต่าง ๆ
จึงสมควรให้ข้าราชการอัยการซึ่งเป็นผู้ทรงคุณวุฒิในสาขาหนึ่ง มีสิทธิได้รับแต่งตั้งเป็นสมาชิกสภาปฏิรูปการปกครองแผ่นดินได้เช่นเดียวกับข้าราชการพลเรือนซึ่งมีสิทธิอยู่